རྗེ་བློ་བཟང་གནས་བརྟན།

རྗེ་བློ་བཟང་གནས་བརྟན།
བླ་བྲང་བཀྲ་ཤིས་འཁྱིལ་གྱི་གདན་རབས་བདུན་པ་སྨྲ་བའི་ཁྱུ་མཆོག་བློ་བཟང་གནས་བརྟན་ནི་སྟོད་ཀྱི་སོག་པོའི་ཡུལ་དུ་དབལ་
ཤུལ་གྱི་རིགས་ལས་འབྱོར་བ་ལྡན་པའི་མི་བཟང་གི་རྒྱུད་དུ་རབ་བྱུང་བཅུ་གཉིས་པའི་མེ་བྱི་(སྤྱི་ལོ་1696) ལོར་སྐུ་འཁྲུངས། ཆུང་ངུའི་དུས་ནས་ཐུགས་རིག་རྣོ་བས་ཀུན་ཡིད་འཕྲོག་པ་ཞིག་ཡིན་སྟབས་གྲོང་ཆོག་གི་ས་ན་སེ་རའི་བྱ་རོག་གདོང་ཟེར་བའི་དགེ་བཤེས་ཆེན་པོ་
ཞིག་ཡོད་པ་ལ་མཚན་ཉིད་ཟེར་བ་འདི་ཇི་ལྟར་བརྩད་པ་རེད་ཅེས་དྲིས་པས་དེས་ཉམས་སད་བྱས། རྡོ་ཞིག་དང་ཤིང་ཞིག་བསྟན་ནས།
མཚན་ཉིད་པའི་ལན་འདེབས་ལུགས་ལ། འདོད། རྟགས་མ་གྲུབ། ཁྱབ་པ་མེད། འགལ་ཁྱབ་ཟེར་བ་བཞི་ཡོད། རྡོ་འདི་ཆོས་ཅན། ཤིང་འདི་ཡིན་པར་ཐལ། རྡོ་འདི་ཡིན་པའི་ཕྱིར་བྱས་ན་ཅི་ཟེར་རྒྱུ་ཡིན་ཨེ་ཤེས་ལྟོས་བྱས་པས། བསམ་བློ་ཅུང་ཞིག་བཏང་ནས་འགལ་ཁྱབ་ཟེར་བ་ཨེ་ཡིན་ཟེར་བས་དགེ་བཤེས་ཐུགས་དགྱེས་ཏེ། བན་ཆུང་ཁྱོད་སོག་པོའི་ཡུལ་འདིར་བསྡད་ནས་ཅི་བྱེད། རྗེ་འཇམ་དབྱངས་བཞད་པས་བཀྲ་ཤིས་འཁྱིལ་དུ་དགོན་པ་འདེབས་ཀྱིན་ཡོད་པ་དེར་སོང་ན་ལེགས་གསུང་བའི་རྐྱེན་གྱིས་བསྐུལ་ཏེ་བཀྲ་ཤིས་འཁྱིལ་དུ་ཕེབས། བྱ་
ལག་མདོར་རྗེ་འཇམ་དབྱངས་བཞད་པའི་དྲུང་དུ་མཇལ་ནས་བསྡུས་གྲྭའི་ཚིག་བཞག་མནོས། དགེ་བསྐོས་ངག་དབང་བཀྲ་ཤིས་པའི་དྲུང་
དུ་རྟགས་གསལ་མི་གོ་ཚུལ་ཞུས་ནས་ངུས་པས་མཚན་མོ་བརྩི་བཞག་སྐྱོར་བཞིན་དུ་སྐུ་ཞབས་རིན་པོ་ཆེའི་གཟིམས་གུར་ལ་སྐོར་བ་གྱིས་
གསུངས། དེ་ནས་བཟུང་སྟེ་དེ་ལྟར་རྒྱུན་དུ་ནམ་ཟངས་ཐལ་ལ་བཏང་བས་རྗེ་གོང་མ་ཐུགས་དགྱེས་ནས་ཕྲུ་གུ་འདི་ལ་ཡག་པོ་ཡོང་བ་འདུག་
གསུངས། བསྡུས་གྲྭའི་ཚིག་བཞག་གི་འཕྲོ་དང་། བློ་རྟགས་དབུ་ཕར་དང་བཅས་པ་འཇམ་མགོན་ཁྲི་རིན་པོ་ཆེར་གསན་ཞིང་བརྩོན་
འགྲུས་དང་ཤེས་རབ་གོ་མ་འཛོལ་བའི་སྟོབས་ཀྱིས་རིགས་གྲྭ་གསར་ཚུགས་ཀྱི་སྐབས་ཕྱིས་སུ་སྒོ་མང་བླ་མ་བྱས་པ་སངས་རྒྱས་རྡོ་རྗེ་དང་
རྒོལ་ཕྱི་རྒོལ་བྱས་ཏེ་ཆོས་འཁོར་གྱི་ཚོགས་ལངས་མཛད་སྐབས་སོགས་སུ་དབུས་ནས་བྱོན་པའི་དགེ་བཤེས་རྣམས་ཀྱང་ཐུགས་ཁེངས་
པ་བྱུང་། 
དབུས་སུ་ཕེབས་ཏེ་དཔལ་ལྡན་བཀྲ་ཤིས་སྒོ་མང་གི་ཆོས་གྲྭར་ཚིག་སྤྱི་ཙམ་དུ་མ་སོང་བའི་ཐོས་བསམ་གནད་དུ་འགྲོ་ངེས་མཛད་
པས་མིང་དང་དོན་མཐུན་པའི་དགེ་བཤེས་ཀྱི་གོ་འཕང་ཐོབ། ལྷ་རམས་པའི་གྲྭ་སྐོར་མཛད་སྐབས་སུས་ཀྱང་འཁོར་གསུམ་མ་སོང་བས་རྟོག་གེ་མགོ་མཁྲེགས་དུ་མའི་ང་རྒྱལ་གྱི་རི་བོ་ཉིལ་ཞིང་བསྔགས་བརྗོད་ཀྱི་རྫ་རྔ་བརྡུངས། དེ་སྐབས་དགེ་བཤེས་གཏེར་མ་འདི་ད་བར་
དུ་གང་ནས་བསྡད་བཏང་བ་རེད་ཅེས་སེ་འབྲས་དགེ་གསུམ་གྱིས་ངོ་མཚར་དུ་འཛིན་པ་བྱུང་སྟེ་སྔར་ལྷ་སའི་བགྲོ་གླེང་སོགས་ལ་གཏན་
ནས་མི་བཞེངས་པར་གབ་ནས་བཞུགས་པ་ནི་གྲགས་སྐམ་ལ་མི་དགྱེས་པའི་རྣམ་ཐར་དུ་སྣང་། སླར་མདོ་སྨད་དུ་ཕེབས་ནས་བཀྲ་
ཤིས་འཁྱིལ་དུ་པོ་ཏི་ལྔ་བསྡུས་གྲྭ་དང་བཅས་པ་ལ་དམ་བཅའ་བཞག དེ་སྐབས་བསྟན་འཛིན་རྒྱ་ཡུ་མ་ཞེས་པ་དེ་ལངས་ནས་བགྲོ་
གླེང་བཏང་བས། རྗེ་འདིས་སངས་རྒྱས་མཐེ་བོང་ཙམ་ཞིག་མེད་ཅེ་ཁས་བླངས་པར། འཇམ་མགོན་ཁྲི་རིན་པོ་ཆེས་མཐེ་བོང་སྟོན་པ་
གནང་བས། རྒྱ་ཡུ་མ་ན་རེ་སངས་རྒྱས་མཐེ་བོང་ཙམ་ཞིག་ཡོད་པར་ཐལ། སངས་རྒྱས་ཀྱི་མཐེ་བོང་དེ་ཡིན་པའི་ཕྱིར་ཞེས་འཕངས་ཞེས་
གྲགས། སྐྱབས་མགོན་རྡོ་རྗེ་འཆང་གི་མཚན་ཉིད་གསན་སྦྱོང་སྐབས་སུ་ཡང་ཡང་སྤྱན་དྲངས་ནས་དཀའ་གནད་ཀྱི་དོགས་གཅོད་གནང་
ཞིང་ཕན་ཚུན་རྩོད་ཡིག་ཀྱང་མང་དུ་མཛད་སྣང་སྟེ། རྩོད་ཡིག་མཇུག་ཏུ། གཞུ་མཁན་ཤཱཀྱ་ཐུབ་པ་དང་། །མདའ་མཁན་རྗེ་བཙུན་འཇམ་དབྱངས་ཡིན།  མདའ་འཕེན་མཁན་འཇིགས་མེད་དབང་པོ་སྟེ། འབེན་རྒྱལ་བས་བཞག་ཀྱང་ཐུབ་པ་དཀའ། །ཞེས་ཡོད་པ་དང་། དེའི་ལན་གྱི་མཇུག་ཏུ། གཞུ་མཁན་ཤཱཀྱ་ཐུབ་པ་དང་། །མདའ་མཁན་རྗེ་བཙུན་འཇམ་པའི་དབྱངས། །མདའ་འཕེན་མཁན་
འཇིགས་མེད་དབང་པོ་སྟེ། །འབེན་འཇོག་མཁན་རིགས་པའི་དབང་ཕྱུག་ང་། །ཞེས་ཡོད་པ་དང་། སྐུ་ཞབས་ཉིད་ལ་ཡང་ལན་མི་འཚོམ་པར་ཞུ་བ་ནི་རྒྱུད་པ་རང་གི་རྟགས་ཡིན་ནོ། །དེ་སྐབས་ཀྱི་མཚན་ཉིད་ཞབས་ཕྱི་ལུང་རིགས་ལ་མཁས་བསྡུས་བྱས་པ་ཀུན་ཕྱོགས་
གཅིག་བྱས་ཀྱང་རྗེ་འདིའི་རྩོད་ཟླ་ཡོང་དཀའ་ཞེས་གྲགས་པས་རྩོད་པའི་ཁྱུ་མཆོག་འདི་ལས་ལྷག་པ་ཆོས་སྡེ་འདིར་སྔོན་ཆད་མ་བྱུང་བ་ལྟ་
བུར་སྣང་། མཐར་ཤིང་ཁྱི་(སྤྱི་ལོ་1754 )ལོར་གཤེགས།
རྣམ་ཐར་གྱི་ས་བོན་འདི《བླ་བྲང་གདན་རབས་ལྷའི་རྔ་
ཆེན》 ལས་བཤུས། 
༼རྣམ་ཐར་འདི་ཁོ་བོས་《རྨ་ལྷོ་སོག་ཤོག་གི་མཁས་གྲུབ་རིམ་བྱོན་གྱི་མཛད་རྣམ་བསྡུས་པ།》 ལས་བཤུས།